་པྲ་ཏཱིཙྪ་ཧོ་མ་ཧཱ་ཨམྲྀ་ཏ་རཀྟ་བ་ལིཾ་ཏ་ཁཱ་ཧི། ཏ་ན་ག་ཎ་ཛྙཱ་ན་པཱུ་ཛ་ཧཱོཿ ཞེས་མཆོད། འདས་གཏོར་རིལ་པོའམ་དེའི་ཆ་ཤས་བླུགས་གཟར་དུ་བཞག་ལ། ཨོཾ་མཉྫུ་ཤྲཱི་ཡ་མཱནྟ་ཀ༔ སོགས་རྩ་སྔགས་མཐར་ས་པ་རི་ཝཱ་ར་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། ཞེས་བཏགས་པ་ལན་བདུན་ནམ་གསུམ་གྱིས་ཕུལ་ཏེ་གཏོར་མ་ཐབ་ཏུ་ཕུལ། སྦྲན་ཐུར་གྱིས་སྨན་རག་ནས་ཀྱང་ཐབ་ཏུ་ཐོར། ཧཱུྃ་ཡ། འཇམ་དཔལ་ཞི་བའི་ངང་ལས་མ་གཡོས་ཀྱང་། །མ་རུངས་གདུལ་དཀའ་འདུལ་ཕྱིར་ཁྲོས་པའི་ཚུལ། །ལས་ཀྱི་གཤིན་རྗེ་རིགས་གསུམ་འདུས་པའི་སྐུ། །ཁྲོ་ཆུ་དུག་གདོང་འཁོར་དང་བཅས་ལ་བསྟོད།། ཅེས་བསྟོད།  ཧོཿ བཅོམ་ལྡན་འདས་འཇམ་དཔལ་གཤིན་རྗེའི་གཤེད་ཁྲོ་ཆུ་དུག་གདོང་གི་ལྷ་ཚོགས་ཁྱེད་རྣམས་ལ་མཁྱེན་པའི་ཡེ་ཤེས། བརྩེ་བའི་ཐུགས་རྗེ། མཛད་པའི་ཕྲིན་ལས། སྐྱོབ་པའི་ནུས་མཐུ་བསམ་གྱིས་མི་ཁྱབ་པ་མངའ་བ་ལགས་པས། བདག་ཅག་དཔོན་སློབ་འཁོར་དང་བཅས་པ་ཐམས་ཅད་ཀྱི་རྒྱུ་འཁོར་བ་ཐོག་མ་མེད་པ་ནས་ད་ལྟའི་བར་གྱི་ཚེ་རབས་གྲངས་མེད་པ་རྣམས་སུ་བྱས་བསགས་ཀྱི་སྡིག་པ། སྡོམ་པ་གསུམ་དང་འགལ་བའི་ཉེས་ལྟུང་། ཉོན་མོངས་པ་དང་ཤེས་བྱའི་སྒྲིབ་པ་བག་ཆགས་དང་བཅས་པ་ཐམས་ཅད་ཉེ་བར་ཞི་བར་མཛད་དུ་གསོལ། འབྲས་བུ་རླུང་མཁྲིས་བད་ཀན་འདུས་པ་ལས་གྱུར་པའི་ནད་དང་འཁོར་བ་དང་ངན་སོང་གི་སྡུག་བསྔལ་ཐམས་ཅད་ཉེ་བར་ཞི་བར་མཛད་དུ་གསོལ། མེ་དང་ཆུ་དང་རླུང་དང་ས་གཡོ་བ་ལ་སོགས་པའི་འཇིགས་པ་ཆེན་པོ་བརྒྱད་དང་བཅུ་དྲུག་དང་ལྷ་དང་གཟའ་དང་ཀླུ་དང་ས་བདག་དང་གནོད་སྦྱིན་དང་དྲི་ཟ་དང་རྒྱལ་པོའི་གདོན་རྣམས་ལས་ཐར་བར་མཛད་དུ་གསོལ། །གདོན་ཆེན་པོ་བཅོ་བརྒྱད་དང་། བགེགས་རིགས་སྟོང་ཕྲག་བརྒྱད་ཅུ། གློ་བུར་ཡེ་འདྲོགས་སྲི་སྐེག་དུས་མ་ཡིན་པར་འཆི་བ་ལ་སོགས་པའི་བར་ཆད་མི་འབྱུང་བར་མཛད་དུ་གསོལ། མཐུ་ཁ་བྱད་སྟེམས་དགྲ་ཇག་ཆོམ་རྐུན་ཁ་མཆུ་གཏུགས་བཤེར་མི་ཁ་གླེང་གཞི་ངན་པ་སོགས་ཕ་རོལ་གྱི་བསམ་སྦྱོར་ངན་པ་དང་ཉེ་བར་འཚེ་བ་སོགས་མི་མཐུན་པའི་ཕྱོགས་ཐམས་ཅད་ཕྱིར་བཟློག་པར་མཛད་དུ་གསོལ། མི་ནད་དང་ཕྱུགས་ནད་དང་ལོ་ཉེས་དང་འཁྲུག་རྩོད་དང་མུ་གེ་དང་དབུལ་ཞིང་ཕོང་པ་དང་བཀྲ་མི་ཤིས་པ་དང་སྐལ་པ་ངན་པ་དང་བྱུར་ཐམས་ཅད་ཡོངས་སུ་ཞི་བར་མཛད་དུ་གསོལ། ཐར་པ་དང་ཐམས་ཅད་མཁྱེན་པ་སྒྲུབ་པ་ལ་བར་དུ་གཅོད་པ་དང་ས་ལམ་གྱི་འགལ་རྐྱེན་བར་ཆད་ཐམས་ཅད་ཉེ་བར་ཞི་བར་མཛད་དུ་གསོལ། ལས་དང་དངོས་གྲུབ་རྣམས་མྱུར་དུ་འགྲུབ་པར་མཛད་དུ་གསོལ། ཐུན་མོང་དང་མཆོག་གི་དངོས་གྲུབ་རྣམས་ད་ལྟ་ཉིད་དུ་སྩལ་བར་མཛད་དུ་གསོལ། ཅེས་སྤྱི་འགྲོའི་འདོད་གསོལ་རྒྱས་པའམ།  མངའ་བ་ལགས་པས། བདག་ཅག་དཔོན་སློབ་འཁོར་དང་བཅས་པའམ།  ཆོས་སྡེ་སོགས་གོང་མེ་ལྷའི་སྐབས་ལྟར་བརྗོད། ཡང་བསྙེན་པའི་ཁ་སྐོང་ཡིན་ན།  ཧོཿ དམར་ནག་གྲུ་གསུམ་འབར་བའི་གཞལ་ཡས་སུ་བཅོམ་ལྡན་འདས་འཇམ་དཔལ་གཤིན་རྗེའི་གཤེད་ཁྲོ་ཆུ་དུག་གདོང་འཁོར་དང་བཅས་པ་ལ་སྦྱིན་སྲེག་གི་མཆོད་པ་སྦྱར་ཏེ་ཕུལ་བས་སྐུ་གསུང་ཐུགས་ཀྱི་རྒྱུད་མཉེས་ཏེ་དགྱེས་ཤིང་ལོངས་སྤྱོད་པར་མཛོད་ཅིག །དེའི་བྱིན་རླབས་ཀྱིས་འཇམ་དཔལ་གཤིན་རྗེའི་གཤེད་ཁྲོ་ཆུ་དུག་གདོང་བསྙེན་ཅིང་སྒྲུབ་པའི་ཏིང་ངེ་འཛིན་མ་གསལ་བ་དང་སྔགས་ཆད་ལྷག་མ་དག་པའི་ཉེས་སྐྱོན་ཐམས་ཅད་ཞི་ནས་འབྲས་བུ་མྱུར་དུ་འབྱིན་པར་བྱིན་གྱིས་བརླབ་ཏུ་གསོལ། དེའི་མཐུས་བདག་གིས་ཉོན་མོངས་པའི་སྒོ་ནས་ལས་ངན་པའི་སྡིག་སྒྲིབ་ཅི་བསགས་པ་ཐམས་ཅད་དག་ཅིང་བཅོམ་ལྡན་འདས་འཇམ་དཔལ་གཤིན་རྗེའི་གཤེད་ཁྲོ་ཆུ་དུག་གདོང་གི་ཞལ་མངོན་སུམ་དུ་མཐོང་ནས་འདོད་པའི་མཆོག་ཐོབ་པར་བྱིན་གྱིས་བརླབ་ཏུ་གསོལ། གནས་སྐབས་སུ་ནད་གདོན་བར་ཆད་དགྲ་བགེགས་འབྱུང་པོའི་གནོད་འཚེ་ཐམས་ཅད་ཞི་ཞིང་བྱང་ཆུབ་སྒྲུབ་པར་གེགས་བྱེད་ཀྱི་སྒྲིབ་གཉིས་བག་ཆགས་དང་བཅས་པ་དག་སྟེ་བསོད་ནམས་དང་ཡེ་ཤེས་ཀྱི་ཚོགས་རྣམ་པ་གཉིས་རྫོགས་ནས་མཐར་ཐུག་ཀུན་བཟང་གདོད་མའི་མགོན་པོ་འཇམ་དཔལ་ཁྲོ་ཆུ་དུག་གདོང་གི་གོ་འཕང་མྱུར་དུ་ཐོབ་པར་བྱིན་གྱིས་བརླབ་ཏུ་གསོལ། ཅེས་འདོད་དོན་གསོལ། གཙོ་བོ་བདག་ཅག་ནུས་མེད་པས། །མ་འབྱོར་པ་དང་མ་རིག་དང་། །དམན་པའམ་ནི་ལྷག་པ་སྟེ། །གང་བགྱིས་དེ་ཁྱོད་བཟོད་པར་གསོལ། ། ཡ་མཱནྟ་ཀའི་ཡི་གེ་བརྒྱ་པས་ནོངས་པ་བཤགས།  ཨོཾ། ཁྱེད་ཀྱིས་སེམས་ཅན་དོན་ཀུན་མཛད། །རྗེས་སུ་མཐུན་པའི་དངོས་གྲུབ་སྩོལ། །སངས་རྒྱས་ཡུལ་དུ་གཤེགས་ནས་ཀྱང་། །སླར་ཡང་འབྱོན་པར་མཛད་དུ་གསོལ། །ཨོཾ་ཨཱཿཧཱུྃ་མུཿ ཡེ་ཤེས་པ་རང་བཞིན་གྱི་གནས་སུ་གཤེགས། དམ་ཚིག་པ་གཞལ་ཡས་ཁང་དང་བཅས་པ་རང་ལ་ཐིམ་པར་གྱུར་པར་བསམ་པའམ། འོན་ཀྱང་བླ་མེད་ཐུན་མོང་མ་ཡིན་པའི་སྐབས་འདིར། དབུགས་རྔུབ་པ་དང་བསྟུན་ལྷ་དམ་ཡེ་དབྱེར་མེད་ཚུར་དྲངས་ཏེ་དབུ་མའི་ལམ་ནས་སྙིང་གའི་མི་ཤིགས་པའི་ཐིག་ལེ་ལ་ཐིམ་པར་གྱུར་པར་བསམ། འདིའི་སྐབས་སུ་སྒྲུབ་གཡོག་གིས་ཐབ་ཀྱི་ཐལ་བ་ཅུང་ཟད་བླངས་པ་ལས། བླ་མས་གཡོན་པའི་མཐེབ་སྲིན་གྱིས་བླངས་ཏེ་གནས་གསུམ་མམ་སྙིང་ཁར་བྱུག་གོ །གསུམ་པ་མཐར་འཇིག་རྟེན་པའི་མེ་ལྷ་མཆོད་པ་ནི། བསང་ཆུས་ཐབ་ལ་བསང་གཏོར་བྱ། །བླུགས་གཟར་གྱི་མར་ཁུས་མེ་གསོ་ཞིང་།  ཨོཾ་ཨགྣི་དེ་ཝ་པཱ་བ་ཀ་ཧཱུྃ། མེ་ཉི་སླར་ཡང་མེ་ལྷ་པཱ་བ་ཀ་ཆ་བྱད་ཡོངས་སུ་རྫོགས་པ་འཁོར་དང་བཅས་པར་བཞེངས་པར་གྱུར་པར་བསམ།  མེ་ལྷ་ཞལ་འཛུམ་པ། སོགས་ཀྱིས་དགང་བླུགས་ལན་གསུམ་ཕུལ། རྫས་ལྷག་ཕྱི་མ་རྣམས་ནང་མར་བསྡུས།  ཨོཾ་ཨགྣ་ཡེ་ཨཱ་དི་བྱཱ་སོགས་མེ་ལྷའི་སྔགས་དང་།  ཨོཾ་བོ་དྷི་བྲྀཀྵཱ་ཡ་ཞེས་རྫས་སྔགས་དང་།  བདག་ཅག་དཔོན་སློབ་སོགས་ལས་སྔགས་སྤེལ་ཚིག་བཅས་པས་ཡམ་ཤིང་ནས་རྫས་ཁྱད་པར་བའི་བར་གྱི་རྫས་ལྷག་མ་རྣམས་ལྷག་མེད་དུ་དབུལ།   ཨོཾ་ཨཱཿཧྲཱིཿཔྲ་ཝ་ར་སོགས་ཀྱིས་བསང་གཏོར་དང་། ཞལ་བསིལ་དང་། མཆོད་ཡོན་ཕུལ།  ཨོཾ་བཛྲ་ཝསྟྲཱ་སོགས་ཀྱིས་གོས་ཟུང་དང་།  ཨོཾ་བཛྲ་ཨ་ལངྐ་རཱ་སོགས་ཀྱིས་རྒྱན།  ཨོཾ་བཛྲ་ཏམྦུ་སོགས་ཀྱིས་སོ་རྩི་དབུལ།  ཧཱུྃ། ཕྱི་ནང་གསང་གསུམ་སོགས་ཀྱིས་མཆོད། མེ་ལྷའི་གཏོར་མ་བླུགས་གཟར་དུ་བཞག་ལ།  ཨོཾ་ཨགྣ་ཡེ་ཨཱ་དི་བྱཱ་སོགས།  བཱ་ཧ་ནཱ་ཡ། ན་མཿསརྦ་ཏ་ཐ་ག་ཏེ་བྷྱོ་སོགས་ནས།  བ་ལྱ་དི་སྭཱ་ཧཱ། ཞེས་བཏགས་པ་ལན་གསུམ་བརྗོད་ལ་ཐབ་ཏུ་ཕུལ།  མེ་སྟེ་བསྲེག་བྱ་ཟ་བའི་ལྷ། །དྲང་སྲོང་རྒྱལ་པོ་གདོན་གྱི་བདག །ཤར་ལྷོ་མེ་ལྷའི་ཚོགས་བཅས་ལ། །མཆོད་ཅིང་བསྟོད་དེ་ཕྱག་ཀྱང་འཚལ། ། ཞེས་བསྟོད།  མཆོད་སྦྱིན་གཏོར་མ་འདི་བཞེས་ལ། །རྣལ་འབྱོར་བདག་ཅག་འཁོར་བཅས་ལ། །ནད་མེད་ཚེ་དང་དབང་ཕྱུག་དང་།། དཔལ་དང་གྲགས་དང་སྐལ་པ་བཟང་། །ལོངས་སྤྱོད་རྒྱ་ཆེན་ཀུན་སྩོལ་ཅིང་། །ཞི་དང་རྒྱས་ལ་སོགས་པ་ཡི། །ལས་ཀྱི་དངོས་གྲུབ་བདག་ལ་སྩོལ། །དམ་ཚིག་ཅན་གྱིས་བདག་ལ་སྲུངས། །དངོས་གྲུབ་ཀུན་གྱི་སྡོང་གྲོགས་མཛོད། །དུས་མིན་འཆི་དང་ནད་རྣམས་དང་། །གདོན་དང་བགེགས་རྣམས་མེད་པར་མཛོད། །རྨི་ལམ་དང་མཚན་མ་ངན། །བྱ་བྱེད་ངན་པ་མེད་པར་མཛོད། །འཇིག་རྟེན་བདེ་ཞིང་ལོ་ལེགས་དང་། །འབྲུ་རྣམས་འཕེལ་ཞིང་ཆོས་ཀྱང་འཕེལ། །བདེ་ལེགས་ཐམས་ཅད་འབྱུང་བ་དང་། །ཡིད་ལ་འདོད་པ་ཀུན་འགྲུབ་མཛོད། ། ཅེས་དང་།  མེ་ལྷའི་རྒྱལ་པོས་བདག་ཅག་དཔོན་སློབ་འཁོར་དང་བཅས་པ་རྣམས་ཀྱི་འགལ་རྐྱེན་མི་མཐུན་པའི་ཕྱོགས་ཐམས་ཅད་ཞི་ཞིང་མཐུན་རྐྱེན་ལེགས་ཚོགས་ཐམས་ཅད་ཡིད་བཞིན་དུ་འགྲུབ་པར་མཛོད་ཅིག ཅེས་པ་ལྟ་བུ་སྐབས་དང་བསྟུན་པའི་འདོད་གསོལ་བྱ།  གཙོ་བོ་བདག་ཅག་སོགས་ཀྱིས་ནོངས་པ་བཤགས།  རང་གི་དོན་དང་གཞན་གྱི་དོན། །སྒྲུབ་བྱེད་བསྲེག་བྱ་ཟ་བ་གཤེགས། །ཇི་བཞིན་དུས་སུ་ཚུར་བྱོན་ལ། །བདག་གི་དངོས་གྲུབ་ཐམས་ཅད་སྒྲུབས། །ཨོཾ་མུཿཞེས།  མེ་ལྷ་ཡེ་ཤེས་པ་རང་གནས་སུ་གཤེགས། དམ་ཚིག་མེ་ལྷ་འབར་བའི་རྣམ་པར་གྱུར་པར་བསམ་པའམ།  དམ་ཚིག་གི་མེ་ལྷ་རང་གི་ལྟེ་བའི་ཨ་ཤད་ལ་ཐིམ་པར་གྱུར་པར་བསམ། གསུམ་པ་མཇུག་གི་ཆོ་ག་ནི། འོ་ཐུག་སྒྲུབ་ན། ཐབ་ཁུང་གི་མེ་ལ་མཉྫི་བཞག་པའི་སྟེང་དུ་སྣོད་ནག་པོ་མ་ཡིན་པ་དྲི་དཀར་པོས་བྱུགས་ཤིང་མགུལ་པར་མེ་ཏོག་གི་ཕྲེང་བ་བཅིང་པ་བཞག དེའི་ནང་དུ་འོ་མ་དང་། འབྲས་མ་གྲུག་པ་དང་། མར་དང་སྦྲང་རྩི་དང་། ཀ་ར་སྟེ་རྫས་ལྔ། གཟར་བུ་གཉིས་གང་རུང་གིས་ལྡུག་ལ། ཧཱུྃ་ལས་བྱུང་བའི་རིན་པོ་ཆེའི་སྣོད་ཀྱི་ནང་དུ་ཟླ་བ་ཝྃ་གྱིས་མཚན་པ་འོད་དུ་ཞུ་བ་ལས་འོ་ཐུག་འཆི་མེད་ཡེ་ཤེས་ཀྱི་བདུད་རྩི་གྲུབ་པའི་དངུལ་ཆུ་ལྟ་བུར་གྱུར་པར་བསམས་ལ།  ཨོཾ་མཉྫུ་ཤྲཱི་སོགས་རྩ་སྔགས་མཐར།  ཨ་མྲྀ་ཏ་ར་སཱ་ཡ་ན་ཧཱུྃ་ཧྲཱིཿཋ༔ ཞེས་བཏགས་པ་དང་།  ཨོཾ་དཱི་བྱ་ཨནྣཾ་པ་མཱ་དྷི་དྷྱཱ་ན་པྲྀ་ཎ་ནེ་སྭཱ་ཧཱ། ཞེས་བཟླ་ཞིང་བསྐོལ། བསྐོལ་ཟིན་པ་ན། ཕུད་སྣོད་གཙང་མར་བླངས་ཏེ།  དྲིན་ཆེན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་ཞལ་དུ་ཨོཾ་ཨཱཿཧཱུྃ། ཡི་དམ་དཀྱིལ་འཁོར་གྱི་ལྷ་ཚོགས་རྣམས་ཀྱི་ཞལ་དུ་ཨོཾ་ཨཱཿཧཱུྃ། གནས་གསུམ་གྱི་དཔའ་བོ་མཁའ་འགྲོ་མ་ཐམས་ཅད་ཀྱི་ཞལ་དུ༴ བཀའ་སྲུང་གཏེར་སྲུང་དམ་ཅན་རྒྱ་མཚོའི་ཞལ༴ གཞི་བདག་གཉུག་མར་གནས་པ་རྣམས་ཀྱི་ཞལ༴ མཁའ་ཁྱབ་ཀྱི་སེམས་ཅན་ཐམས་ཅད་ལྷའི་ངོ་བོར་རྣམ་པར་དག་པའི་ཞལ་དུ་ཨོཾ་ཨཱཿཧཱུྃ་ཞེས་པས་ཕུལ། དེ་ནས་རྡོ་རྗེ་སློབ་དཔོན་སྒྲུབ་གྲོགས་སྦྱིན་བདག་དང་བཅས་པར་བྲིམ་ལ།  དེ་བཞིན་གཤེགས་པའི་ལྷག་མ་འདི། །སྡིག་པ་རྣམ་པར་ཉམས་བྱེད་གསོལ། ། ཞེས་བརྗོད་དེ་རོལ། ལྷག་མ་དོན་དུ་གཉེར་བ་གཞན་དག་ལ་ཡང་བྱིན་པས་ཤིན་ཏུ་བཀྲ་ཤིས་པའི་རྟེན་འབྲེལ་དུ་འགྱུར་རོ། །དེ་ནས་དགེ་བའི་རྩ་བ་བླ་ན་མེད་པའི་བྱང་ཆུབ་ཏུ་བསྔོ། ཐེག་པ་ཆེན་པོའི་སྨོན་ལམ་སྤྱི་དང་། བྱེ་བྲག་གནས་སྐབས་མཐར་ཐུག་གི་གེགས་དང་བར་ཆད་ཞི་བའི་སྨོན་ལམ་རྒྱས་པར་གདབ། ཤིས་པ་བརྗོད་པ་དགེ་ལེགས་སུ་བྱའོ། །སྦྱིན་སྲེག་སྦྲེལ་མ་བྱེད་ན་ཐལ་བ་ནེམ་ཙམ་བྱས་པའི་སྟེང་དུ་ལྕི་བའམ་ཤིང་གི་ཐབ་ཁུང་བརྩིགས་ཤིང་མེ་ཚང་བཅའ་བ་དང་སྲེག་རྫས་བཤམས་པ་སོགས་སྔ་མ་ཅི་ལྟ་བ་བྱེད་པ་ཡིན། ལོང་ཡོད་ན་མེ་མ་ཤིའི་བར་དཀྲུགས་པ་དང་བརྡལ་བ་དང་འགོམ་པ་སོགས་མི་བྱ་ཞིང་། ལོང་མེད་ན་ཆུ་དང་འོ་མ་ལ་ཙནྡན་དཀར་པོ་དང་ག་པུར་དང་སྤོས་དཀར་གྱི་ཕྱེ་མ་བཏབ་ནས་དྲི་ཞིམ་པར་བྱས་པའི་ཆབ་ཀྱིས་མེ་གཞིལ་ལ། ཨོཾ་རུ་རུ་སྥུ་རུ་སོགས་སྤྱན་མའི་སྔགས་བརྗོད། བསྙེན་སྒྲུབ་ཀྱི་ཁ་སྐོང་གི་དུས་ཐབ་ཀྱི་རྡུལ་ཚོན་དང་ཐལ་བ་རང་གིས་ཕྱགས་ཏེ་བུམ་པ་ལ་སོགས་པའི་སྣོད་དུ་བླུགས་ནས་ཆུ་བོར་རང་གིས་དོར། གཞན་དུ་རང་གིས་ཕྱགས་མི་དགོས་པས་གཞན་ལ་ཕྱགས་བཅུག་ནས་བུམ་པ་ལ་སོགས་པར་བླུགས་ནས་ཆུ་བོར་དོར་དུ་གཞུག །སྣོད་ཆུ་རྒྱུན་གྱིས་བཀང་སྟེ་ནང་དུ་ཁྱེར་འོང་ནས་ལས་རྗེས་མི་མངོན་པར་བྱས་པའི་ཤུལ་དང་གནས་ཁང་གི་ནང་སོགས་སུ་བསང་གཏོར་བྱའོ། །དེ་དག་ནི་ཕྱིའི་སྦྱིན་སྲེག་ཡིན་ལ། ཁ་ཟས་ཟ་བའི་ཚེ་འབྲུ་གསུམ་གྱིས་ཡེ་ཤེས་ཀྱི་བདུད་རྩི་བྱིན་གྱིས་བརླབས་པའི་སྲེག་རྫས་ལག་པའི་དགང་བླུགས་ཀྱི་ཁའི་ཐབ་ཁུང་དུ་ཕུལ་བ་གཏུམ་མོར་སྦར་བའི་མེས་སྦྱངས་པའི་དྭངས་མས་ལུས་དཀྱིལ་གྱི་རྒྱལ་བ་ཞི་ཁྲོའི་ལྷ་ཚོགས་ཐམས་ཅད་མཉེས་ཤིང་ཚིམ་པར་བསམ་པ་ནི་ནང་གི་སྦྱིན་སྲེག་སྟེ། ཡེ་ཤེས་ཐིག་ལེ་ལས། ཁ་ནི་ཐབ་ཁུང་དགང་བླུགས་ལག །ཚུལ་ནི་རང་བྱུང་མེ་ཡིན་ལ། །ཞེས་སོ། །ཡུམ་གྱི་མཁའི་ཐབ་ཁུང་དུ་རྗེས་ཆགས་ཀྱི་མེར་ཧྃ་ཡིག་བདེ་བ་ཆེན་པོར་བཞུ་བའི་སྲེག་རྫས་རོ་རྐྱང་གི་དགང་བླུགས་ཀྱིས་ཕུལ་བས་ཕུང་ཁམས་གྱི་ལྷ་རྣམས་བདེ་བ་ཆེན་པོའི་རང་བཞིན་དུ་ཚིམ་པར་བྱེད་པ་ནི་གསང་བའི་སྦྱིན་སྲེག་སྟེ། ཕྱག་ཆེན་ཐིག་ལེ་ལས། དབང་པོ་གཉིས་ཀྱི་སྦྱོར་བ་ལས། །རླུང་གིས་མེ་ནི་མེ་སྦར་བའོ། །མར་ཡོད་པ་ནི་སྟེང་འཁོར་ལོ། །དེ་ནི་མར་སྣོད་ཅེས་པར་བརྗོད། །བྱང་ཆུབ་སེམས་ཀྱི་མར་ནི་བསྲེག །ཅེས་སོ། །སྐྱེ་མེད་རང་བྱུང་ཆོས་ཀྱི་དབྱིངས་ཀྱི་ཐབ་ཁུང་དུ་བདེ་ཆེན་བྱང་ཆུབ་སེམས་ཀྱི་མེ་ལ། ཐབས་ཤེས་ཟུང་འཇུག་གི་དགང་བླུགས་ཀྱིས་གཉིས་སྣང་མཚན་མའི་སྲེག་རྫས་ཐམས་ཅད་ཕུལ་བས་སྐུ་གསུང་ཐུགས་མི་ཤིགས་པ་རྡོ་རྗེ་གསུམ་དུ་ལྷུན་གྱིས་གྲུབ་པའི་དགོངས་པ་བསྐྱང་བ་ནི་ཡང་གསང་གི་སྦྱིན་སྲེག་སྟེ་བཀའ་བརྒྱད་སྲེག་པ་ཧོམ་གྱི་གཟེར་བུ་ལས། ཀུན་ཏུ་བཟང་མོ་ཡུམ་གྱི་མཁའ།།
མི་གནས་སྟོང་པ་ཧོམ་ཁུང་དུ། །བདེ་བ་ཆེན་པོའི་བུད་ཤིང་ལ། །ཡེ་ཤེས་ལྔ་ཡི་མེ་སྦར་བས། །འཁོར་བ་ངན་སོང་ཐམས་ཅད་བསྲེགས། །སྐུ་གསུང་ཐུགས་སུ་ལྷུན་གྱིས་གྲུབ། །ཅེས་གསུངས་སོ། །སྨྲས་པ། སྤྲོས་བྲལ་སྟོང་པའི་མེ་ལྕེ་འབར་བ་ཡིས། །ལས་ཉོན་དྲྭ་བས་འཛིངས་པའི་སྡིག་སྒྲིབ་ཀྱི། །ཚང་ཚིང་བསྲེག་ལས་ཞི་བའི་སྦྱིན་སྲེག་ཏུ། །གྲགས་པའི་ཆོ་ག་བཤད་པས་དགེ་གྱུར་ཅིག །ཅེས་འཇམ་དཔལ་གཤིན་རྗེའི་གཤེད་ཁྲོ་ཆུ་དུག་གདོང་གི་ཞི་བའི་སྦྱིན་སྲེག་གི་ཆོ་ག་འདི་ནི། མཚན་དགོན་རྣམ་རྒྱལ་ཆོས་འཁོར་གླིང་དུ། འདི་ཉིད་ཀྱི་སྒྲུབ་པ་ཆེན་མོ་འཛུག་པའི་སྐབས་སུ་ཉེ་བར་མཁོ་བས་མཚམས་སྦྱར་ཏེ། འཇམ་དཔལ་ནོར་བུ་པདྨ་དབང་མཆོག་རྒྱལ་པོས་རབ་བྱུང་བཅུ་དྲུག་པའི་ནང་ཚན་སྣ་ཚོགས་ཞེས་པ་ཆུ་ཕོ་རྟའི་ལོའི་ཆོ་འཕྲུལ་ཟླ་བའི་དཀར་ཕྱོགས་ཀྱི་དགའ་བ་གསུམ་པའི་ཉིན་རྩེ་མཐོ་རི་བོའི་ངོགས་བྱང་ཆུབ་ཤིང་གིས་བསྐོར་བའི་དབེན་ཁྲོད་ཨེ་ཝཾ་ཟུང་འཇུག་དགའ་ཚལ་དུ་སྦྱར་བའི་ཡི་གེ་པ་ནི་གསོལ་དཔོན་བློ་བཟང་བསྟན་འཕེལ་གྱིས་བགྱིས་པ་དགེ་ལེགས་འཕེལ།། །།